બ્યોમકેશ બક્ષી નામ પડે એટલે જાસૂસી વાર્તાશોખીનોના કાન સરવા થઈ જાય, કેમ કે નેવુંના દાયકામાં બાસુ ચૅટરજીએ રજિત કપૂરને લઈને જે ટીવી-સિરીઝ બનાવેલી એ આજે યુટ્યુબ પર પણ એટલી જ પૉપ્યુલર છે. શરદિન્દુ બંદોપાધ્યાય નામના બંગાળી લેખકે આર્થર કૉનન ડૉયલના શેરલૉક હોમ્સ પરથી પ્રેરણા લઈને ડિટેક્ટિવ પાત્ર સર્જેલું બ્યોમકેશ બક્ષી (જોકે બ્યોમકેશ પોતાની જાતને ડિટેક્ટિવ નહીં બલકે સત્યાન્વેશી કહેવડાવવાનું વધારે પસંદ કરે છે). આ પાત્ર આજે આઠ દાયકા પછીયે એટલું પૉપ્યુલર છે કે બંગાળીમાં તેની ત્રણ ફિલ્મોની ટ્રિલજી ચાલી રહી છે, જ્યારે બે વર્ષ પહેલાં ટૅલન્ટેડ ફિલ્મકાર રિતુપર્ણો ઘોષ તેના પર સત્યાન્વેશી ફિલ્મ બનાવીને ગુજરી ગયેલા. હવે ખબર પડે કે હિન્દી ફિલ્મોમાં ટૅલન્ટનો તરખાટ મચાવનારા દિબાકર બૅનરજી પણ બ્યોમકેશ બક્ષી પર ફિલ્મ બનાવી રહ્યા છે ત્યારે ચાહકો દયા, ટપુ કે પાપા ગડાની જેમ ગરબાનો એક આંટો મારી લે. શુક્રવારે ફસ્ર્ટ ડે ફસ્ર્ટ શોમાં ફિલ્મ જોયા પછી બે તદ્દન વિરોધાભાસી પ્રતિક્રિયાઓ સામે આવે. વિવેચકો ખૂબ ભાલો, ખૂબ ભાલો કરતાં ફિલ્મ પર ઓવારી ગયા હોય, જ્યારે થિયેટરમાં શો ચાલુ કરવા પૂરતા પાંચ જણ પણ મળતા ન હોય. ત્યારે આપણે દયાને બદલે ACP પ્રદ્યુમ્નની જેમ પૂછી બેસીએ કે કુછ તો ગડબડ હૈ, બાબુ મોશાય.